સૈન્ય અને અર્ધ લશ્કરી દળો પ્રત્યેની ઘૃણા અને નફરત કાશ્મીરના લોકોને ગળથૂથીમાં આપવામાં આવતી હોય એવી હાલત છે. તેમાં રાષ્ટ્રીય દૃષ્ટિકોણના અભાવનું પણ એક કારણ છે. તેમાં ભારોભાર પૂર્વાગ્રહ હોય છે. ઉછરતી પેઢીમાં સૈન્ય પ્રત્યે આવો પૂર્વાગ્રહ પેદા કરવામાં આવે છે. સોશિયલ મીડિયાએ આ કામ આસાન કરી દીધું છે. કાશ્મીરની સમસ્યાને કાશ્મીરી નેતાઓ કે કાશ્મીરના અલગાવવાદીઓના દૃષ્ટિકોણથી જોવાના પ્રયાસમાં ગેરમાર્ગે દોરવાઈ જવાની શક્યતા છે. કાશ્મીરની સમસ્યા તરીકે જેને રજૂ કરવામાં આવે છે એ ખરેખર કાશ્મીરની સમસ્યા નથી. કાશ્મીરનો ખીણ પ્રદેશ એ સમગ્ર કાશ્મીર નથી, કાશ્મીરનો નાનકડો ભૂ-ભાગ છે અને તેમાં કાશ્મીરના જમ્મુ, લડાખ કે કાશ્મીરી પંડિતોના દૃષ્ટિકોણ, વિચાર કે અવાજનું કોઈ સ્થાન નથી. આવા એકાંગી અભિપ્રાયને મહત્ત્વ આપીને આપણે કાશ્મીરની સમસ્યાને વધુ ગંભીર બનાવી દીધી છે. કાશ્મીરની સમસ્યાને એકાંગી દૃષ્ટિકોણથી જોવાની ભૂલ કરવા જેવી નથી.